钦定古今图书集成/理学汇编/文学典/第110卷 > 张正蒙 > 林章
## 钦定古今图书集成/理学汇编/文学典/第110卷 > 张正蒙 > 林章

按《列朝诗集》：章字初文，福清人。七岁能诗，塾师试题
群羊，应声而就。落句云：“曾从北海风霜里，伴过苏卿
十九年。”又《题韩文公像》云：“独立蓝关雪，回看秦岭云。
非干马不进，步步恋明君。”塾师叹曰：“此子他日必忠
而苦节者也。”世宗末，倭寇犯闽，年十三，上书督府，求
自试行间。万历元年，以春秋举于乡，累上不第。尝走
塞上从戚将军游，座上作《滦阳宴别序》，《酒未三巡诗
序》并就。将军持千金为寿，缘手散去。挈家侨寓金陵。
性好公正，发愤南曹曲法，断梗阳之狱，奋臂直之。坐
系金陵狱三年。出狱，旅燕京十年。关白之乱，两上书
请出海上用奇兵剿贼，报闻而已。戊戌、己亥间，矿税
四出，逮系相望。初，文谓“大工军兴，县官仰屋，不当以
空言聒噪，徒激明主之祸。”抗疏请止矿税，兼陈立兵
行盐之策。上感动，下内阁票拟，举行四明，相承中人
指阁其事密揭请逮治。望阙长叹，愤懑抚膺，即日下
狱，暴病而死，天下惜之。初，文为人，经奇奡兀，抗志经
济，谓天下事数著可了，而功名富贵可以契戾，致肮
脏忤俗，动与祸会。约略似南宋陈同甫。叶适有言：“使
同甫晚不登进士第，则亦为狼疾人而已矣。”岂不然
哉！初文二子君迁、古度，皆能诗。古度与余好，居金陵
市中，家徒四壁，架上多谢皋羽、郑所南残书，婆娑抚
玩，流涕渍湿，亦初文之遗忠也。古度属乡人徐兴公
为初文立传，而曹能始叙其诗，皆传于世。能始拈初
文佳句，如“客情似春草，无处不堪生”、“春风与柳树，年
年是故人”、“无家逢寺好，多病见僧亲”、“春好年年晚，月
寒夜夜秋。”皆酸楚寥落，可咏可传。吾谓闽中诗派宗
子羽，而祢善夫以橅仿蹈袭为能事。初文才情跌宕，
于唐人格律，时欲跳而去之，要能不为闽派所羁绁，
可谓杰出者也。其诗《蛾眉篇》最著，在《晋安风雅》中，不
具录。